**TÁJÉKOZTATÓ**

**Az ESZA forrásból finanszírozott projektek személyes adatokat rögzítő kérdőívéhez**

**Tisztelt Hölgyem/Uram!**

Az Önök programjának végrehajtását az Európai Szociális Alap (továbbiakban: ESZA) biztosítja. Az Európai Parlament és Tanács 1304/2013/EU rendelete alapján az ESZA forrásból finanszírozott intézkedéseknél **minden résztvevőről adatot kell szolgáltatni**, akiknek közvetlenül kedvez az ESZA beavatkozása, azonosíthatóak, és akik számára egyedi kiadásokat különítenek el.

Az adatok benyújtását szolgálják a mellékelt kérdőívek. Mivel a válaszadóktól **személyes és helyenként érzékeny adatok** megadása is szükséges, a kérdőívek összegyűjtésénél, kezelésénél és tárolásánál kérjük, hogy **fokozott figyelemmel járjon el**. A **titoktartást minden lépésnél biztosítani kell**, amire Ön a támogatási szerződés megkötésével egy időben adatfeldolgozási szerződésben vállalt kötelezettséget és jogi felelősséget.

A szerződés mellett az adatvédelmi ajánlás című dokumentum határozza meg az adatvédelmi követelményeket és feladatokat és az adatfeldolgozásban érintett szereplők számára, így az Ön számára is, az Európai parlament és Tanács általános adatvédelmi rendeletének (GDPR) megfelelően. **Kérjük, gondoskodjon arról, hogy az adatvédelmi ajánlást a kérdőív kitöltetésben és rögzítésben részt vevő valamennyi munkatársa megismerje**.

Kérjük, hogy a titoktartásról, illetve az adatok megfelelő kezeléséről **szóban is tájékoztassa a résztvevőket**.

**Amennyiben a résztvevők további információt szeretnének, részükre az adatkezelési tájékoztató dokumentumot át kell adni.**

**Célszerű a kérdőív kitöltetésekor néhány példányt kinyomtatva biztosítani**. A tájékoztatót elolvasás után vissza is lehet kérni, felhívva a figyelmet, hogy a tájékoztató a palyazat.gov.hu honlapon is megtalálható, a Pályázatok/Pályázati dokumentációk útvonalon, az ***Általános útmutató a felhívásokhoz-Szerződés minták-ÁSZF-kifogás sab***lon pontban (<https://www.palyazat.gov.hu/doc/4404>).

A kérdőívet kitöltő résztvevő lehet felnőtt, 16 életévét betöltött fiatal és kiskorú is. A felnőttek és a 16 életévüket betöltött fiatalok esetében a teljes kérdőív kitöltése javasolt. A kérdőívek alján található aláírásnál azonban a 16 életévét betöltött kiskorú esetében a gondviselő aláírása is szükséges a saját aláírása mellett. A 16 éven aluli kiskorúaknál minden esetben a szülő vagy a gondviselő aláírása szükséges.

A résztvevőnek két kérdőívet kell kitöltenie: **Nyilatkozat személyes adatok felvételéhez projektbe való belépéskor** (továbbiakban: belépő kérdőív) és **Nyilatkozat személyes adatok felvételéhez projektből való kilépéskor** (továbbiakban: kilépő kérdőív).

**Belépő kérdőív**

A **belépő kérdőívet** akkor kell kitölteni, amikor a résztvevő **bekerül a programba**. A projektbe való belépés a projektben való részvételre vonatkozó (a résztvevő és a projektgazda vagy egyéb megvalósító szervezet között létrejövő) megállapodás megkötése révén valósul meg. A résztvevő belépéskori adatait a **belépés napjára vonatkozó állapotnak megfelelően** kell felvenni.

A kérdőív **I. pontjában** Önnek kell megadnia a **projekt azonosítóját** (ugyanaz, mint az EUPR rendszerből kapott projektazonosító), továbbá a **dátumot**, amikor a résztvevő bekerült a programba. A kérdőív többi részét a programban résztvevő tölti ki és **aláírásával igazolja**. **Kiskorú résztvevő** esetén a **szülő vagy a gyám aláírása is** szükséges. Kérjük, szükség esetén nyújtson a kitöltésben segítséget.

A válaszadó **nem köteles minden kérdésre válaszolni**, de az értékelhető statisztikai adatok érdekében cél, hogy ezt minél részletesebben megtegye.

A kérdőív **II. pontjában** szereplő **1. kérdéscsoport** válaszaira az **azonosítás**, illetve az esetleges **későbbi kapcsolatfelvétel** érdekében van szükség.

**Kiskorú résztvevő esetén a belépő kérdőív nem minden kérdése értelmezhető, ezért a következőkben kiemelésre kerülnek azok a kérdések, amelyek kiskorú résztvevő esetében is relevánsak.**

A belépő kérdőív II. részének alábbi pontjait kiskorú résztvevő esetén is meg kell válaszolni (a résztvevő tölti ki önállóan vagy segítséggel):

1.1 neme

1.2 családi és utóneve

1.3 születéskori családi és utóneve

1.4 születési helye

1.5 születési ideje

1.6 anyja születési családi és utóneve

1.8 lakóhelye – állandó lakcíme

1.9 tartózkodási helye

1.10 állampolgársága

A **2. kérdéscsoport** a **munkavégzésre** és az iskolai **végzettségre** vonatkozó kérdéseket tartalmaz. Kérjük, itt különösen figyeljen oda, hogy a résztvevő lehetőleg minden kérdésre válaszoljon.

Az alábbi pontot kell megválaszolni **kiskorú résztvevő** esetén:

2.3 tanulói jogviszony létére vagy munkanélküliségre vonatkozó kérdés (*kivéve az álláskereső státuszra vonatkozó rész*)

2.5 iskolai végzettséggel kapcsolatos kérdés

2.6 oktatásban vagy képzésben történő részvétellel kapcsolatos kérdés

A 3. és a 4. kérdéscsoport különleges, érzékeny adatokra kérdez rá, itt teljes mértékben a résztvevőre van bízva, hogy akar-e ezekre a kérdésekre válaszolni.

**Kiskorú résztvevő, amennyiben a kérdéskör kitöltésére vonatkozó döntést önállóan nem tudja megítélni, a törvényes képviselő jogosult dönteni a kérdések megválaszolásáról.**

Amennyiben a részvevő egyáltalán **nem járulna hozzá adatai megadásához**, illetve kezeléséhez, kérjük, ezt **vezesse rá** (kézzel) a **kérdőívre** és lássa el aláírásával, valamint ha lehetséges, a résztvevő/törvényes képviselő aláírásával is.

**Kilépő kérdőív**

A **kilépő kérdőívet** akkor kell kitölteni, amikor a résztvevő **befejezi a programot**. Akár azért, mert sikeresen lezárult, akár azért, mert a résztvevő bármilyen okból félbeszakítja azt. A kilépéskori adatokat a **kilépést követő napra**, vagy a **kilépést követő 4 héten belüli időszakra** vonatkozó helyzetre vonatkozóan kell felvenni. **Kérjük, mindenképp rögzítse a kilépés időpontját.**

A kilépő kérdőív I. pontjában (**I. Projektgazda tölti ki)** szereplő kérdéseket kiskorú résztvevőre nézve is szükséges megadni.

A kilépő kérdőív megválaszolása kiskorú résztvevő esetén a következő pontok **kivételével** **kötelezően kitöltendő**:

1.6. Értesítési címe

1.7. Telefon, e-mail

2. Dolgozói státuszra vonatkozó kérdés

3. pontban a **Regisztrált álláskereső vagyok** kérdés.

**Kiskorú résztvevő** esetén szükséges a törvényes képviselő **aláírása** mind a belépő, mind a kilépő kérdőív esetében.

Az 5. kérdés eldöntése kapcsán, amennyiben szükséges, kérjen segítséget a projekt munkatársától.

A résztvevők egy véletlenszerűen kiválasztott körénél sor kerülhet egy **harmadik kérdőív** kiküldésére, amelyben a **program lezárulása után 6 hónappal** kerül felmérésre a **munkaerő-piaci** **helyzet**. Az ő esetükben az európai uniós források felhasználásáért felelős miniszter által vezetett minisztérium által megbízott **közvélemény-kutató cég közvetlenül keresi meg a kiválasztott résztvevőket** a megadott elérhetőségen.

A résztvevő által a belépéskori és a kilépéskori kérdőíven megadott **adatokat az** **EPTK** internetes felületen keresztül Önnek kell az elektronikus adatbázisba **rögzíteni.** **Ennek módja** az EPTK felületen elérhető **felhasználói kézikönyvben** található meg. (EPTK felület, jobb felső sarkban található „i” azaz információs gomb.)

Az Irányító Hatóságok  és a Minisztériumok egyéb megbízott munkatársai csak **anonimizált, összesített adatokhoz** férnek majd hozzá.

A kérdőívek biztonságos tárolását, őrzését mind a rögzítés előtt, mind utána biztosítani kell. (Részletesebben lásd az adatfeldolgozási megbízási szerződésben.)

A kérdőív kitöltése nagyon fontos a **program eredményeinek számbavétele** érdekében, ezért kérjük, hogy körültekintően járjon el az adatok felvétele, valamint elektronikus rendszerbe való rögzítése során.

A belépő kérdőív egyes kérdéseivel kapcsolat az 1. számú mellékletben talál további iránymutatást. Amennyiben további kérdése van a kérdőív kitöltetésével kapcsolatban, kérjük, forduljon az Irányító Hatóság Önnel kapcsolatot tartó munkatársához.

**Köszönjük együttműködését!**

1. melléklet

**Egyes kérdésekhez kapcsolódó útmutató**

**Belépő kérdőív**

**1.7.** kérdés

**A TAJ szám megadása nem kötelező**, ugyanakkor azonosító számként használjuk, ezért kérjük ennek megadását.

**1.8.** kérdés

Lakhatási problémák esetén előfordulhat, hogy a résztvevő nem tudja a lakóhelyét megadni. A későbbi kérdőívek kitöltése érdekében értesítési címet (helyet) az 1.10-es pontban ekkor is próbáljunk kérni tőle.

(A hajléktalanságra a 4.3. kérdés is rákérdez, azonban a résztvevő nem köteles erről nyilatkozni.)

**2.1.** kérdés

Az A, B és C lehetőségek közül a válaszadó csak egyet jelöljön meg. Ha a kérdésnél a válaszadó az első, „A” választ jelölte meg, akkor a 2.2. kérdés következik, ha a ”B” vagy „C” válaszlehetőséget adta meg, akkor ugorjon a 2.3. kérdésre.

Az önfoglalkoztatóknak az „A” választ kell megadniuk. Önfoglalkoztató: az a személy, aki

- egyéni vállalkozó, vagy

- társas vállalkozás keretében a társaság tevékenységében személyesen közreműködő tag, vagy

- mezőgazdasági őstermelő.

**2.5.** kérdés

A képzettségi szint soronként emelkedik. A negyedik pont alatt az általános gimnáziumi érettségit értjük (szakképesítés nélkül.) Az ötödik pontban kérjük jelölni (az általában szakközépiskolában, 2015-től: szakgimnáziumban) szerzett szakképesítést is adó érettségi bizonyítványt.

**2.6.** kérdés

A képzés lehet:

* alapfokú iskolai végzettséget tanúsító bizonyítvánnyal, középfokú végzettséget tanúsító bizonyítvánnyal záruló képzések – például általános iskola, szakképző iskola, gimnázium;
* felsőfokú végzettséget biztosító képzések – egyetem, főiskola;
* a felnőttképzésről szóló törvény hatálya alá tartozó képzése – OKJ szerinti szakképesítést nyújtó képzések, támogatott nyelvi képzés, egyéb támogatott képzések;
* törvény alapján szervezett ágazati képzések és továbbképzések, pl. pedagógus-képzések, szociális képzések

**3. és 4.** kérdések

A válaszadó nem köteles ezekre a kérdésekre válaszolni. Kérjük erre– különösen alacsony iskolai végzettségűek esetén – szóban is hívja fel a figyelmet.

Törvényes képviselő aláírása 18 év alatti résztvevő, illetve gondnokság alá helyezett nagykorú személy esetében szükséges.

A korábbi kérdőív sablonon szereplő, 5. kérdéscsoport a kérdőívről törlésre került, mivel az Európai Bizottság visszamenőleges hatállyal módosítja a 1304/2013/EU rendeletet és eszerint már nem tart igényt az ebben a pontban szereplő adatok beküldésére. **Az EPTK-n a rögzítő felületen nem változtattunk, ezért az 5. sorszámú (a háztartás helyzetére vonatkozó) kérdéseket a rögzítés során egyszerűen hagyja üresen.**